ม.มธุการี

ม.มธุการี เป็นนามปากกาของนักเขียนนวนิยายชาวไทยแนวโรแมนติกดราม่าไปจนถึงแนวชีวิตสะท้อนสังคม ที่ไม่เปิดเผยตัวตน โดยมีข้อมูลว่าท่านเริ่มมีผลงานขณะกำลังศึกษาในมหาวิทยาลัยธรรมศาสตร์ ม.มธุการี มีผลงานเขียนอย่างต่อเนื่องมาตั้งแต่ประมาณ ปี พ.ศ. 2510 จนถึงปัจจุบัน โดยตีพิมพ์ออกมาในนาม ม.มธุการี, เพชรน้ำค้าง, ดาหลา, สุมาลิน และ รุ้งพลาย เพชรลดา มีผลงานสร้างชื่อที่เป็นที่พูดถึงของนักอ่านตั้งแต่อดีตจนถึงปัจจุบัน ได้แก่ จากที่นี่ถึงดวงดาว สังคมพลาสติค ทางสายทาส ริษยา น้ำตาหยดสุดท้าย ผลงานหลายเรื่องถูกนำไปสร้างเป็นละครโทรทัศน์และภาพยนตร์ ได้แก่ ระบำไฟ, หัวใจสองภาค, ข้าวเปลือก, คนมีคาว, คนละโลก, ชีวิตเปื้อนฝุ่น, ความรักสีดำ เป็นต้น   
จากการรวบรวมข้อมูลพบว่า ม.มธุการี เริ่มมีผลงานตีพิมพ์เรื่องแรกราวปี 2514 กับสำนักพิมพ์ผ่านฟ้าพิทยา คือเรื่อง จักรวาลยอดรัก ซึ่งเคยตีพิมพ์เป็นตอน ๆ ในนิตยสารจักรวาลโดยใข้นามปากกา ดาหลา สุมาลิน ก่อนที่ผลงานเรื่องเดียวกันจะถูกเปลี่ยนชื่อใหม่เป็น เมื่อรักร้าว และได้รับการพิมพ์ซ้ำโดยสำนักพิมพ์บำรุงสาส์นราวปี 2519 โดยการพิมพ์ใหม่ครั้งนี้ได้เปลี่ยนชื่อนามปากกาเป็น เพชรน้ำค้าง   
หลังจากนั้นในช่วงปี 2519-2522  ม.มธุการีก็มีผลงานเรื่องอื่น ๆ ตามมาอย่างต่อเนื่อง ได้แก่ ความรักสีดำ คนลิขิต คนมีคาว สายน้ำที่ไหลกลับ ช่องว่างระหว่างดวงใจ รักที่ถูกสาป ทางสายใหม่ ปริศนาแห่งหัวใจ ขอรักในฝัน รักเดียวที่ปรารถนา เสี้ยวหนึ่งแห่งกาลเวลา โดยผลงานส่วนใหญ่ตีพิมพ์กับสำนักพิมพ์คลังวิทยาและเคยตีพิมพ์เป็นตอน ๆ ในนิตยสารสกุลไทย   
ในช่วงแรก นามปากกาที่เธอใช้มี 4 นามปากกา คือ นามปากกา ดาหลา สุมาลิน ซึ่งจากการรวบรวมข้อมูลน่าจะเป็นนามปากกาแรก มีผลงานที่ใช้นามปากกานี้ 3 เรื่อง ได้แก่ คนมีคาว คนลิขิต และ จักรวาลยอดรัก ซึ่งภายหลังได้เปลี่ยนชื่อเป็น เมื่อรักร้าว และใช้นามปากกาเพชรน้ำค้างซึ่งน่าจะเป็นนามปากกาที่สองแทน ส่วนนามปากกา ม.มธุการี นั้นน่าจะเริ่มใช้ในช่วงปี 2519-2520 โดยคาดว่านิยายเรื่องแรกที่ใช้นามปากกานี้คือ ช่องว่างระหว่างดวงใจ และนามปากกาที่สี่คือ รุ้งพลาย เพชรลดา มีผลงานที่ใช้นามปากกานี้ 2 เรื่อง คือ รักที่ถูกสาป และ รักเดียวที่ปรารถนา นอกจากนี้ยังปรากฏชื่อนวนิยายเรื่อง ความฝันครั้งสุดท้าย ซึ่งใช้นามปากกา ดาหลา สุมาลิน แต่ไม่ปรากฏว่ามีการพิมพ์รวมเล่มออกมาแต่อย่างใด   
ต่อจากนั้น ม.มธุการี เริ่มมีผลงานตีพิมพ์กับสำนักพิมพ์ศิลปาบรรณาคาร โดยมีผลงานเรื่องแรกกับสำนักพิมพ์นี้ราวปี 2524 คือ หัวใจที่ไร้รัก ก่อนที่เธอจะมีผลงานตีพิมพ์ต่อเนื่องกับสำนักพิมพ์ดังกล่าวเรื่อยมาจนถึงราว ๆ ปี 2538 นวนิยายของเธอในยุคนี้ถือเป็นนวนิยายที่มีความเข้มข้นของเนื้อเรื่องและสำนวนการเขียนที่สามารถบรรยายความรู้สึกนึกคิดและทำให้เข้าถึงจิตใจของตัวละคร รวมทั้งสามารถแสดงถึงความซับซ้อนในจิตใจของมนุษย์ได้อย่างดีเยี่ยม นอกจากนี้ผลงานหลาย ๆ เรื่องมีการกล่าวถึงประเด็นแปลกใหม่ที่หาไม่ได้มากนักในนวนิยายยุคนั้น โดยผลงานชิ้นเอกของเธอในใจของนักอ่านหลาย ๆ คนคือเรื่อง จากที่นี่…ถึงดวงดาว ซึ่งตีพิมพ์ในปี 2527 นอกจากนี้ยังมีผลงานเรื่องอื่น ๆ ที่ได้รับการยอมรับ ไม่ว่าจะเป็น ทางสายทาส สังคมพลาสติค ไฟโหยเชื้อ น้ำตาหยดสุดท้าย หรือแม้กระทั่ง หัวใจสองภาค ซึ่งเป็นนวนิยายที่ได้รับการตีพิมพ์ซ้ำมากที่สุดของเธอก็ถือกำเนิดขึ้นในยุคนี้เช่นกัน   
หลังจากนั้น ม.มธุการี ได้ตีพิมพ์ผลงานกับสำนักพิมพ์อีกหลายแห่งด้วยกัน ไม่ว่าจะเป็นสำนักพิมพ์ ณ บ้านวรรณกรรม (ผลงานที่ตีพิมพ์ ได้แก่ รังหนาว ทางสายใหม่ และ เมื่อรักร้าว) สำนักพิมพ์ดอกหญ้า (ผลงานที่ตีพิมพ์ ได้แก่ ที่นี่ไม่มีรัก เมื่อหมอกสลาย ขายวิญญาณ เหยื่อชีวิต ความรักสีดำ ก็รู้ว่าไฟ กุหลาบที่ไร้หนาม เหยื่อชีวิต) สำนักพิมพ์ดับเบิ้ลนายน์ (ผลงานที่ตีพิมพ์ ได้แก่ คนละโลก หัวใจสองภาค ไร้แรงบิน มือแห่งกาลเวลา นางฟ้าริมทาง สัญญาลวง สัตว์สังคม)  
ในยุคต่อมา ม.มธุการี ได้ตีพิมพ์ผลงานกับสำนักพิมพ์เพื่อนดี โดยผลงานในระยะหลังมีแนวทางการเขียนที่หลากหลายมากขึ้นกว่าแนวสะท้อนสังคมในยุดต้นและกลาง เช่น พลังมืดพรางรัก ทวนกระแสธาร เมฆสีกุหลาบ สายลมพัดโบก และอื่น ๆ จนกระทั่งนิตยาสารสกุลไทยและสำนักพิมพ์เพื่อนดีต่างพากันปิดตัวลงในปี 2563 ชื่อของ ม.มธุการี ก็ได้เลือนหายไปพักใหญ่โดยฝากผลงานนิยายเรื่องสุดท้ายไว้ในสกุลไทยคือเรื่อง บอกให้รู้ว่า…รัก และนวนิยายเรื่องสุดท้ายที่ตีพิมพ์กับสำนักพิมพ์เพื่อนดี คือ ฝ่าไฟฝัน    
ปัจจุบัน ม.มธุการี กลับมีผลงานตีพิมพ์อีกครั้งกับสำนักพิมพ์ Groove Publishing โดยผลงานเรื่องแรกที่ตีพิมพ์คือเรื่อง ไกลเกินฝัน ซึ่งเป็นผลงานที่เขียนไว้ราวปี 2544-2545 แต่ยังไม่เคยได้รับการรวมเล่มมาก่อน และนวนิยายเรื่องใหม่ของท่านก็ได้ลงให้อ่านเป็นตอนๆ ในเว็บไซต์อ่านเอา โดยผลงานเรื่องแรกของท่านที่ลงในเว็บไซต์อ่านเอาคือเรื่องสั้นขนาดยาวเรื่อง จุดดับในแก้วไวน์ ตามมาด้วยนวนิยายเรื่อง เจ้าหุ่นเพื่อนรัก ซึ่งได้รับกระแสตอบรับที่ดียิ่งจากแฟน ๆ ต่อจากนั้น ม.มธุการี ก็มีผลงานออกมาอย่างต่อเนื่องทั้งนวนิยายเรื่อง ก่อนฟ้าสาง และนวนิยายเรื่องล่าสุดที่กำลังลงในเว็บไซต์อ่านเอาคือ ฝุ่นในสายลม

**ผลงาน**

**นวนิยาย**

**นามปากกา ม.มธุการี**
 ภาพลวงตา- จากที่นี่ถึงดวงดาว- คนละโลก (สร้างเป็นละครโทรทัศน์ 3 ครั้ง ช่อง 5 2536, ช่อง 7 2545 และ 2558)- ชีวิตมิใช่นวนิยาย- เมื่อหมอกสลาย (สร้างเป็นละครโทรทัศน์ ช่อง 7 2538)- ที่นี่ไม่มีรัก- ทาสน้ำเงิน- นางฟ้าริมทาง- สังคมพลาสติค- ขายวิญญาณ- กรรมของสัตว์- หัวใจสองภาค (สร้างเป็นละครโทรทัศน์ 3 ครั้ง ช่อง 7 2530 และ 2543, ช่อง 3 2552)- ระบำไฟ (สร้างเป็นละครโทรทัศน์ 2 ครั้ง ช่อง 3 2531 และ ช่อง 8 2560)- คลื่นไร้ฝั่ง- บอกให้รู้ว่า...รัก- เหยื่อชีวิต- ทางสายใหม่ (สร้างเป็นภาพยนตร์ 2521 ใช้ชื่อว่า ‘หัวใจสีชมพู’)- วันนี้ที่ยังเหลืออยู่- เมฆสลาย- ฟ้าครื้มฝน- ช่องว่างระหว่างดวงใจ (สร้างเป็นภาพยนตร์ 2520 ใช้ชื่อว่า ‘รักเลือกไม่ได้’)- ทางสายทาส (สร้างเป็นละครโทรทัศน์ ช่อง 3 2532)- รักแท้ฉันต้องการ- หัวใจที่ไร้รัก- มือแห่งกาลเวลา- ไร้แรงบิน- รักนอกระบบ- ทะเลสีทอง- เจ้าหุ่นเพื่อนรัก - คลื่นใต้สายธาร- ฝ่าไฟฝัน- หลงในรัก- เพียงหนึ่งในใจ- พรุ่งนี้ที่รอคอย- ทะเลหลับ- รูปเป็นทรัพย์- เมฆหลงฟ้า- เมื่อถึงวันนั้น- ความฝันที่ถูกทำลาย (สร้างเป็นละครโทรทัศน์ ช่อง 5 2537)- บินไปสู่เวหา- นกไกลรัง- มาจากต่างดาว- คลื่นมายา- กลุ่มกาฝาก- ขอรักในฝัน- ฟ้าหนาว- วันนี้ที่ยังเหลืออยู่- ความรักสองคม- สายลมพัดโบก- รักสองฝั่งฟ้า- วิมานเมฆ- คู่สร้าง- เมฆสีกุหลาบ- สิทธิของสัตว์- ทาสน้ำเงิน- บนทางผ่าน- ไฟโหยเชื้อ- ริษยา- รังหนาว (สร้างเป็นละครโทรทัศน์ ช่อง 3 2542)- มายานิรมิต- สัตว์สังคม- สัตว์เหนือเมฆ- ไกลเกินฝัน- ก่อนฟ้าสาง

**นามปากกา เพชรน้ำค้าง ==== - กุหลาบที่ไร้หนาม (สร้างเป็นละครโทรทัศน์ ช่อง 7 2540)- ก็รู้ว่าไฟ- ข้าวเปลือก (สร้างเป็นละครโทรทัศน์ ช่อง 7 2537)- ขึ้นอยู่กับกาลเวลา- ความรักสีดำ (สร้างเป็นภาพยนตร์ 2519 และสร้างเป็นละครโทรทัศน์ ช่อง 5 2538)- จะมีใครมาให้รัก- ชีวิตนิรันดร- ชีวิตเปื้อนฝุ่น (สร้างเป็นละครโทรทัศน์ 2 ครั้ง ช่อง 7 2535 และ 2541)- ดาวที่เอื้อมไม่ถึง- ทวนกระแสธาร- ทรายล้อมมุก (สร้างเป็นละครโทรทัศน์ ช่อง 3 2533)- น้ำตาหยดสุดท้าย (สร้างเป็นละครโทรทัศน์ ช่อง 3 2529)- บนรอยร้าว- ปริศนาแห่งหัวใจ (สร้างเป็นภาพยนตร์ 2522 และละครโทรทัศน์ ช่อง 3 2527)- ปางหลัง- ฝนสีนิล- พลังมืด..พรางรัก- ฤดูกาลแห่งดวงใจ- สายน้ำที่ไหลกลับ- สุดรัก...เกินฝัน- สัญญาลวง- เสี้ยวหนึ่งแห่งกาลเวลา- เมื่อรักร้าว (จักรวาลยอดรัก) (สร้างเป็นภาพยนต์ในชื่อ ‘จักรวาลยอดรัก’ 2519 และ สร้างเป็นละครโทรทัศน์ในชื่อ ‘เมื่อรักร้าว’ 2 ครั้ง ช่อง 9 2527 และ ช่อง 5 2533)

**นามปากกา ดาหลา สุมาลิน**
 คนมีคาว (สร้างเป็นภาพยนตร์ 2521 และละครโทรทัศน์ ช่อง 3 2529)- คนลิขิต- จักรวาลยอดรัก (ภายหลังเปลี่ยนชื่อเป็น เมื่อรักร้าว และใช้นามปากกา เพชรน้ำค้าง)- ความฝันครั้งสุดท้าย (ไม่ปรากฏข้อมูลการรวมเล่ม)

**นามปากกา รุ้งพลาย เพชรลดา**
 รักที่ถูกสาป (สร้างเป็นละครโทรทัศน์ ช่อง 3 2525 ใช้ชื่อว่า ‘พิษรัก’)- รักเดียวที่ปรารถนา

**เรื่องสั้น**
 จุดดับในแก้วไวน์

**อ้างอิง**

**ดูเพิ่ม**
 รายชื่อนวนิยายไทย
หมวดหมู่:นักเขียนชาวไทย